text: Politiet advarer mod svindlere
  22 marts 2013 kl. 17.14
  IT-svindlere har haft held med narre penge fra mange mennesker.
  Syd- og Sønderjyllands Politi advarer mod nogle svindlere, der er på spil i øjeblikket.
  Svindlen foregår på den måde, at man bliver kontaktet af en person, der præsenterer sig som medarbejder hos en IT-virksomhed. Navnet kan variere.
  Firmaet skulle angiveligt have konstateret, at ens PC virker langsom. Svindleren tilbyder nu at hjælpe med problemet.
  Hvis man så giver firmaet lov til at tage kontrol med PC'en, tapper de ens netbank-oplysninger og stjæler penge fra kontoen.
  Politiet siger derfor følgende:
  Lad aldrig fremmede få private data, netbank-oplysninger eller lov til at gå ind i en PC. 
  Og tro heller ikke på, at mails med ønske om de informationer kommer fra hverken SKAT, politiet eller andre danske myndigheder.
  